Yildiz Akdogan (S), 2011-04-05:
Men det er nogle mål, man bl.a. skal overlade blive sat i et samarbejde mellem stat, regioner og kommuner.
Så det er sådan, kommentaren skal forstås.
Ministeren siger, at cloud computing ikke skal være et mål i sig selv.
Jeg forstår det, som om cloud computing så skal være et middel til, at vi netop kan få de her effektiviseringsgevinster og energibesparelser.
Jeg håber også, at ministeren er enig med mig i, at det kan være et godt og nyttigt middel at anvende.
Men trods usikkerhederne må man jo også se på, hvor vi kan være lidt visionære på det her område, så jeg vil egentlig høre: Synes ministeren ikke, at der også ligger noget visionært i det her beslutningsforslag, hvor der netop ses på, hvad man fra det offentliges side kan se på af potentialer og udviklingsmuligheder med hensyn til cloud computing?
Jeg kan desværre ikke printe ud, så jeg er nødt til at tage min computer med herop på talerstolen.
Jeg vil gerne sige tak for kommentarerne.
Da vi fremsatte det her beslutningsforslag, kiggede vi bl.a. på hele området cloud og det fokus, der har været på cloud, især fra erhvervslivet.
Cloud betyder jo at lagre information eller data ude i en ekstern datacentral, dvs. ude i skyen.
Der er en række gode ting ved det her område.
Dels skaber det besparelser i indkøb af servere, drift og ikke mindst vedligeholdelse, dels giver det også en vis fleksibilitet, i forhold til at man kan købe efter behov, og man behøver ikke at betale for fuld serverkapacitet.
Det giver også mulighed for at købe software som abonnement.
Der er også nogle klimamæssige gevinster ved cloud, bl.a. lavere energiforbrug, og ikke mindst har en række undersøgelser vist, at man i forbindelse med driften af e-mail over cloud som i tilfældet med Lyngby-Taarbæk Kommune kan spare op til 7 mio. kr.
Undersøgelser har også vist, at ikke mindst strømforbruget kan reduceres med op til 55 pct.
Den private sektor er ved at få øjnene op for cloud og har også taget det til sig.
Derimod er det offentlige lidt forsigtig med det, ikke mindst fordi der selvfølgelig er en række barrierer og udfordringer, f.eks. i forhold til personfølsomme data, som en række af ordførerne også var inde på.
Men formålet med det her forslag er netop at prøve at være lidt visionær på det offentliges vegne og prøve at se, om man kan rykke på noget og få sat gang i nogle besparelser, for man kan virkelig spare på en række ting i de enkelte kommuner.
Til de ordførere, der har været heroppe og kommentere forslaget, både positivt og mindre positivt, vil jeg sige, at hensigten ikke er at sidde og diktere ting her fra Folketingets side ned til kommunerne om, hvad de skal gøre, eller hvad de ikke skal gøre.
Nej, hensigten er at være visionær på det offentliges vegne.
Så når ministeren både roser det og samtidig siger, at vi ikke kan være med til at lovgive eller træffe beslutning eller diktere kommunerne noget, så er det altså heller ikke det, der er hensigten.
Hensigten er som sagt at prøve at være visionær på det offentliges vegne.
Jeg ved godt, at vi skal have en konference om kort tid, men da vi satte os ned og lavede det her beslutningsforslag, var det altså lang tid, før den aftale var på plads.
Vi ignorerer heller ikke de initiativer, der tages, og de tiltag, der gøres fra IT- og Telestyrelsens side, men man kan sagtens være lidt mere visionær og lidt mere fremadrettet.
Det er også rigtigt, at cloud ikke er et mål i sig selv, cloud skal være et redskab til at skabe nogle effektiviseringsgevinster og driftsgevinster inden for det offentlige, hvad enten det er på kommunalt eller regionalt niveau.
Så der håber jeg vi kan være enige.
Jeg ved ikke rigtig, om jeg kan være enig, når der bliver sagt, at regeringen allerede er i gang med mange af de her initiativer.
Det er kun glædeligt, hvis regeringen er obs på det her.
Spørgsmålet er så, hvorfor man ikke kan tage nogle af de her ideer og supplere dem med de tiltag, som regeringen er godt i gang med.
Hensigten med, at der står, at der skal sættes et klart mål for udbredelsen af effektiviseringsgevinsterne ved hjælp af cloud computing, er selvfølgelig, at det skal laves i samarbejde og dialog mellem stat, regioner og kommuner, da det er dem, der bedst ved, hvor der kan hentes gevinster, og det er også dem, der kan sætte sig den her målsætning.
Vi ved godt, der er en række udfordringer omkring de personfølsomme data og sikkerhed, og ja, det er stadig væk en meget ny teknologi, den er under udvikling, der er stadig væk mange ubesvarede spørgsmål, men det behøver netop ikke at være en hindring.
Nu har vi ligesom snakket om, at vi skal være det digitale Danmark, at vi skal være foregangsland på det digitale område, og her er der altså en række ting, som cloud kan tilbyde, og som jeg mener vi godt kan være lidt mere obs på og turde satse lidt mere på.
Jeg er enig i det med udfordringen på det juridiske område, men det skal ikke være en sovepude, og det skal heller ikke være et argument for, at man ikke skal have nogen ambitioner og visioner suppleret med konkrete handlingsplaner.
For det er ikke nok bare at være visionær på clouds vegne, man må gerne have nogle konkrete handlingsplaner for, hvad der kan tages af konkrete initiativer.
Med de ord vil jeg gerne sige tak for SF’s støtte.
Jeg håber, ministeren måske kan tage nogle af de her forslag med ind i sit videre arbejde og ikke ser det som en modsætning, men måske kan tage det lidt som et supplement til nogle af de initiativer, der er blevet sat i gang.
Så skal jeg så sige, at jeg personlig er meget obs på at se, hvad de fremadrettede initiativer vil være fra ministerens side.
Med de ord vil jeg gerne sige tak.